text: Musik vokser ud af døende træer
  21 december 2011 kl. 22.44
  Gamle og syge asketræer i Haderslev er ved at blive forvandlet til skulpturer med musikinstrumenter og værktøj som motiver.
  Kommunen har ladet en del af stammerne stå på fire syge træer ved festivalpladsen Kløften og ved Christiansfeldvej.
  Niels Ejnar Petersen, Odder, er med en motorsav i gang med at forvandle stammerne til skulpturer. Han er uddannet skov- og landskabsingeniør og bruger fritiden på at skære skulpturer.
  Når træskulpturerne er helt færdige, bliver de behandlet med træbeskyttelse, og så vil de kunne stå i mindst ti år. Det er røddernes rådnetid, der bestemmer, hvor længe træerne kan stå. De skal løbende tjekkes for at se, hvordan røddernes tilstand er.
  En violin er skåret ud af stammen ved Kløften, og i industrikvarteret ved Christiansfeldvej forestiller en af skulpturerne et stempel, en plejlstang og en krumtap.
  To andre træer bliver de kommende dage til skruer, møtrikker og en svensknøgle.
  